PRINCIPALELE ASPECTE ALE ACTIVITĂŢII INSTITUŢIILOR UNIUNII EUROPENE ÎN PERIOADA 1 IULIE – 5 SEPTEMBRIE 2000

1. Repere ale activităţii principalelor instituţii europene

 

- Carta europeană a drepturilor fundamentale 

Preşedintele francez, Jacques Chirac, s-a pronunţat, la 4 iulie a.c., într-un discurs rostit în Parlamentul European, în favoarea includerii drepturilor economice şi sociale în Carta europeană a drepturilor fundamentale. 

“Carta trebuie să cuprindă toate principiile şi drepturile pe baza cărora s-au format convingerile noastre”, a declarat Chirac, care a prezentat deputaţilor europeni direcţiile urmărite de preşedinţia franceză a UE, care a început la 1 iulie 2000. 

Printre aceste drepturi, el a citat “drepturile politice, dar şi pe cele economice şi sociale”. “Este principala cerinţă a Confederaţiei europene a sindicatelor”, a precizat Jacques Chirac. “Ea este justificată în măsura în care trebuie să avem un model social european”, a mai spus preşedintele francez. 

El a reamintit că “ambiţia” preşedinţiei franceze a UE este de a adopta această Cartă cu prilejul summit-ului ce va avea loc la Nisa, în luna decembrie, la încheierea mandatului preşedinţiei franceze a UE. Chirac a recunoscut că “problema introducerii Cartei în tratatele Uniunii rămâne încă de discutat” şi “nu este sigur” că acest punct va putea fi reglementat la Nisa. 

Inserarea Cartei în tratatele europene îi va da o valoare constrângătoare pe care mai multe state membre ale Uniunii, între care Marea Britanie, nu o doresc, mai ales dacă ea va cuprinde şi drepturile economice şi sociale, cum ar fi dreptul la muncă şi la un venit minim garantat. 

Nicole Fontaine, preşedinta Parlamentului European, şi-a exprimat satisfacţia pentru faptul că preşedintele Chirac s-a pronunţat în favoarea unei “carte ambiţioase, care să includă drepturile economice şi sociale, aşa cum doreşte Parlamentul European”. În schimb, doamna Fontaine a constatat cu regret că preşedintele francez nu a dat mai multe asigurări în ceea ce priveşte integrarea Cartei în tratatele europene. 

 

- Stadiul reformelor instituţionale

Preşedintele Franţei, Jacques Chirac, a afirmat cu ocazia discursului de prezentare a obiectivelor preşedinţiei franceze a Uniunii Europene în faţa membrilor Parlamentului European, că ţara sa şi-a fixat ca principală ţintă reforma instituţiilor UE în vederea extinderii.

“Reuşita reformei instituţionale va condiţiona toate progresele ulterioare ale UE. Fără un succes al Conferinţei Interguvernamentale CIG, privind reformele instituţionale în interiorul UE, ar fi inutil să ne gândim măcar la etapele următoare”, a subliniat şeful statului francez.

În acest scop, preşedinţia franceză a UE şi-a fixat un program ambiţios şi concret vizând în principal asigurarea unei bune funcţionări a instituţiilor europene, creşterea economică, dezvoltarea pieţei muncii, progresul social, înfiinţarea unui FBI european şi consolidarea locului Europei pe plan mondial.

Negocierile cu statele candidate la aderarea la UE, a subliniat şeful statului francez, “vor face progrese reale” până la încheierea preşedinţiei franceze a UE, ale cărei rezultate vor fi prezentate în cadrul summitului de la Nisa.

J. Chirac a precizat că viziunea sa asupra unei Europe a viitorului, dotată cu o Constituţie Europeană, nu va face obiectul preocupărilor preşedinţiei franceze a UE. “Gândurile mele căutau să lumineze viitorul şi să spună ce ar putea şi ar trebui să devină Europa de mâine”, a declarat preşedintele Chirac referindu-se la recentul său discurs de la Berlin.

“Obiectivul nostru nu este să provocăm divizarea europenilor. Obiectivul nostru este să introducem mai multă flexibilitate în acţiunile unei Europe extinse, astfel încât să le permitem celor care doresc să străbată mai repede drumul comun să-şi realizeze obiectivul”, a declarat preşedintele francez.

*

“Negocierile referitoare la reforma instituţiilor Uniunii Europene sunt încă într-un stadiu în care se desfăşoară neconcludent, iar “Cei 15” urmează să abordeze miezul problemelor încă de pe acum, dacă doresc să evite eşecul”, a avertizat la 2 august a.c., ministrul francez delegat pentru Afaceri Europene, Pierre Moscovici. 

“Trebuie să constat că primele lucrări ale Conferinţei Interguvernamentale sunt încă într-un stadiu în orice caz de căutare şi că majoritatea delegaţiilor naţionale se mulţumeşte deocamdată să repete ceea ce se ştie în legătură cu poziţia lor”, a declarat ministrul francez. “De aceea, adresez un mic apel imediat: să încetăm să facem bilanţuri interminabile şi statistici, să intrăm în miezul negocierilor, pentru a găsi soluţii ce vor fi în mod necesar de compromis”, a precizat Moscovici. 

Franţa a organizat, la sfârşitul lunii iulie, la Bruxelles, o dezbatere cu miniştrii Afacerilor Externe din ţările membre ale Uniunii Europene, pentru a încerca să obţină progrese în privinţa a două dintre cele patru teme ale negocierilor referitoare la reforma instituţională - reforma Comisiei Europene şi mecanismele cooperării consolidate. Aceste discuţii ar trebui să se încheie pe 7-9 decembrie, la Nisa, prin adoptarea unui nou tratat european. 

Pierre Moscovici a reamintit că Franţa şi Germania s-au pus de acord în proporţie de 99% în ceea ce priveşte CIG. În afară de reforma Comisiei Europene şi de cooperările consolidate, care urmează să permită grupurilor de ţări să meargă mai departe cu integrarea în domenii precise, Conferinţa Interguvernamentală trebuie să clarifice problema extinderii voturilor cu majoritate calificată şi repartizarea voturilor între ţări.

 

- Problema vizelor

Parlamentul European, a adoptat, la 5 iulie a.c., raportul Comisiei Europene care propune includerea României şi Bulgariei în rândul statelor ai căror cetăţeni nu au nevoie de vize pentru a intra în spaţiul UE. 

În raportul întocmit de preşedintele Comisiei pentru libertăţi şi drepturi ale cetăţeanului şi justiţie din Parlamentul European, Karl Hans Lehne, printre argumentele de susţinere a validării propunerii Comisiei Europene au fost menţionate eforturile importante şi progresele obţinute pe linia întăririi controlului la frontiere, combaterii imigrării ilegale, a crimei organizate şi a traficului de droguri. 

În cadrul dezbaterilor din plenul Parlamentului European, Comisarul european pentru justiţie şi afaceri interne, Antonio Vittorino, a susţinut propunerea promovată de Comisia Europeană. 

Următoarea etapă decisivă o reprezintă examinarea propunerii respective de către Consiliul de miniştri ai statelor membre UE, care va trebui să valideze cu majoritate calificată noua reglementare pentru ca aceasta să intre în vigoare.

 

- Sancţiuni UE

Iugoslavia

Şefii diplomaţiilor “Celor 15” şi-au exprimat scepticismul, pe 15 iunie a.c, la Bruxelles, cu privire la eficienţa sancţiunilor adoptate de UE împotriva puterii preşedintelui iugoslav, Slobodan Mioşevici, fără a cere, însă, abandonarea lor. “Dezbaterea a făcut să iasă la iveală un adevărat scepticism faţă de acestă politică de sancţiuni. Până acum, este incontestabil că ele nu şi-au atins obiectivul politic”, adică democratizarea Serbiei, a arătat ministrul francez de Exterene, Hubert Vedrine. 

“Politica occidentală de izolare a Republicii Federale a Iugoslaviei s-a soldat cu un eşec”, a apreciat la 20 iulie a.c., ministrul iugoslav de Externe, Zivorad Jovanovici. 

“Toate planurile şi proiectele de a ne închide într-o colivie, de a ne surghiuni într-o izolare totală, s-au soldat cu un eşec”, a declarat ministrul iugoslav. “Ne aflăm în momentul de faţă într-o fază în care autorii politicii de izolare şi de impunere de sancţiuni caută mijloacele de a o suprima, salvând aparenţele”, a adăugat el. 

De la încheierea războiului din Kosovo, analiştii politici constată că Iugoslavia urmează o politică de apropiere de Rusia, China, India, Irak şi de alte ţări din Africa sau Asia.

*

Jurnalul oficial al Comunităţilor Europene a publicat, la 8 august a.c., lista actualizată a personalităţilor fidele regimului lui Slobodan Miloşevici sau a celor care îl susţin şi care fac obiectul unei interdicţii de intrare în Uniunea Europeană. 

Această măsură face parte din sancţiunile decretate în 1999 de Uniunea Europeană împotriva regimului de la Belgrad, alături de embargoul petrolier, de îngheţarea investiţiilor europene şi a averilor iugoslave în străinătate, iar lista a fost actualizată de mai multe ori.

Decizia Consiliului de miniştri al UE prin care se modifică lista personalităţilor a fost adoptată prin procedură scrisă la 3 august. Lista cuprinde acum 800 de nume, între care cel al preşedintelui Miloşevici şi ale membrilor şi apropiaţilor familiei sale, ale unor miniştri şi personalităţi din guvernul iugoslav şi sârb, militari, precum şi personalităţi politice şi oameni de afaceri.

Austria

Austriecii îşi pierd încrederea în Uniunea Europeană, din cauza sancţiunilor pe care aceasta le-a impus ţării lor ca urmare a participării miniştrilor de extremă-dreapta la guvernare, se arată într-o anchetă realizată de Comisia Europeană şi dată publicităţii la 25 iulie a.c. 

Eurobarometrul, ancheta sociologică pe care serviciile Comisiei Europene o realizează de două ori pe an şi care monitorizează opiniile cetăţenilor din statele membre ale UE cu privire la diferitele aspecte ale structurii europene, arată că din totalul celor 16.000 de europeni intervievaţi în lunile aprilie şi mai ale acestui an, numai 33% dintre austrieci sunt de părere că apartenenţa ţării lor la UE este “un lucru bun”, ceea ce reprezintă o scădere cu 9% faţă de sfârşitul anului trecut, respectiv înainte ca cei 14 parteneri ai Austriei în cadrul UE să impună sancţiuni acestei ţări. 

O treime dintre austrieci (34%, cu 11% mai puţin în comparaţie cu finele anului 1999) apreciază că ţara lor “beneficiază de avantaje” de pe urma apartenenţei la UE, iar 48% susţin moneda unică europeană, euro, faţă de 58 la sută la sfârşitul anului trecut. În plus, anul acesta numai 40% dintre austrieci mai au încredere în Comisia Europeană, în timp ce la sfârşitul lui 1999 numărul lor se ridica la 46%.

*

Joerg Haider, fostul lider al Partidului Libertăţii, considerat de extrema-dreaptă, a ameninţat cu provocarea unei “stagnări” care să blocheze luarea de decizii sub preşedinţia franceză a Uniunii Europene.

Cancelarul austriac, Wolfgang Schuessel, a afirmat la 4 iulie a.c. că aceste idei nu sunt acceptabile. “Este ultimul lucru pe care îl dorim”, a declarat Schuessel. “Suntem ultimii care am vrea o stagnare. Vrem o bună dezvoltare”, a adăugat cancelarul austriac. În opinia sa, o blocare a luării de decizii nu corespunde interesului Austriei.

Consiliul coaliţiei de guvernământ formate din Partidul Popular şi Partidul Libertăţii s-a întrunit pentru a lua o decizie în legătură cu proiectul unei consultări populare privind sancţiunile europene impuse Austriei din februarie a.c. ca urmare a cooptării la guvernare a acestuia din urmă.

*

Cei trei experţi care trebuie să evalueze pentru Uniunea Europeană situaţia politică din Austria şi-au terminat, la 30 iulie a.c., întrevederile programate.

Cele trei personalităţi alese pentru a face parte din această comisie - fostul preşedinte finlandez Martti Ahtisaari, directorul Institutului Max-Planck din Heidelberg (Germania), Jochen Frowein, şi fostul şef al diplomaţiei spaniole, Marcelino Oreja, au refuzat să facă vreo declaraţie în ceea ce priveşte conţinutul discuţiilor. 

Mai mulţi dintre interlocutorii lor au dezvăluit, în schimb, unele aspecte ale subiectelor abordate, între care situaţia partidului de extremă-dreapta, Partidul Libertăţii (FPO). 

Episcopul protestant Herwig Sturm, ultimul interlocutor al experţilor, a declarat că a discutat cu aceştia despre cazul lui Gertraud Knoll, o femeie episcop de confesiune protestantă, a cărei familie a primit scrisori de ameninţare ca urmare a participării sale la manifestaţiile antiguvernamentale de la Viena. Biserica protestantă consideră că aceste ameninţări au venit din partea unor persoane care fac parte din FPO. 

Episcopul catolic Klaus Kueng şi preşedintele organizaţiei catolice de binefacere Caritas, Franz Kueberl, au discutat, de asemenea, cu cei trei experţi. Kueberl i-a informat că doreşte schimbări în practica dreptului de acordare de azil în Austria, dorind în special ca refugiaţii care urmează să fie expulzaţi să nu mai fie închişi.

Pe de altă parte, el a declarat celor trei experţi că FPO este, în opinia lui, divizat între o “aripă pragmatică” şi o alta, “plină de resentimente”. 

Cei trei emisari ai Uniunii Europene au purtat convorbiri cu liderul grupului parlamentar al Verzilor, Alexander Van der Bellen, care s-a pronunţat în favoarea ridicării sancţiunilor impuse Austriei de UE, cu liderul grupului parlamentar al extremei-drepte, Peter Westenthaler, şi cu preşedintele Parlamentului austriac, Heinz Fischer. Cei trei experţi au avut o întrevedere cu preşedintele austriac, Thomas Klestil, şi cu membri ai Guvernului, între care cancelarul Wolfgang Shuessel. Experţii au purtat discuţii cu liderul Partidului Social-Democrat (SPO), principala formaţiune a opoziţiei, Alfred Gusenbauer, cu preşedintele Asociaţiei Judecătorilor şi cu preşedintele comunităţii musulmane.

Cele trei personalităţi au drept misiune evaluarea situaţiei minorităţilor şi a refugiaţilor în Austria şi “evoluţia naturii” FPO. De raportul lor, prevăzut pentru luna septembrie, va depinde eventuala ridicare a sancţiunilor impuse Vienei. 

*

Deputatul european Peter Sichrovsky, membru al partidului austriac de extrema-dreaptă, şi-a manifestat indiferenţa în legătură cu concluziile viitorului raport al celor “trei înţelepţi” asupra situaţiei din Austria. 

“Îmi este absolut egal ce va rezulta de aici. Nu voi fi nebun de bucurie nici dacă acolo va scrie că suntem un partid democratic corect, deoarece asta o ştiu de multă vreme”, a declarat Sichrovsky. Deputatul european a apreciat, de asemenea, că “nu mai există sancţiuni europene”. “Acestea s-au terminat de mult”, a adăugat el, explicând că măsurile adoptate de “cei 14” la începutul lui februarie, când partidul de extremă dreapta FPO a venit la putere “s-au limitat la domenii infantile: fără fotografii de familie sau schimburi ca între şcolari”.

*

Austria aşteaptă de la partenerii din cadrul UE ca, până la sfârşitul lunii septembrie, să decidă ridicarea sancţiunilor politice impuse împotriva sa în februarie, menţinerea în continuare a acestor sancţiuni fiind apreciată ca total inacceptabilă, a declarat la 4 septembrie ministrul de Externe austriac, Benita Ferrero-Waldner. 

Declaraţia oficialului austriac a fost făcută la încheierea reuniunii neoficiale a miniştrilor de Externe din ţările UE, ce a avut loc în localitatea Evian (Franţa), în zilele de 2-3 septembrie a.c. 

“Le-am precizat omologilor mei europeni că tot ceea ce dorim este o ridicare a sancţiunilor şi nu o suspendare a lor şi că ne aşteptăm ca această ridicare să se producă înainte de referendumul din Danemarca privitor la aderarea la moneda unică europeană din 28 septembrie”, a declarat Benita Ferrero-Waldner. 

Ministrul austriac s-a declarat relativ optimist în această privinţă, afirmând că, din datele pe care le deţine, raportul întocmit recent de “grupul celor trei experţi” asupra situaţiei politice din Austria este pozitiv şi va oferi o bună bază pentru o decizie de ridicare a sancţiunilor. 

“Cînd se vorbeşte de Austria, trebuie făcută comparaţie şi cu ceea ce se întâmplă în alte ţări europene, cum ar fi de pildă, marşurile neonaziste din Germania, persecutarea ţiganilor în Spania, atacurile rasiste ale poliţiei belgiene împotriva străinilor”, a mai afirmat şefa diplomaţiei austriece.

 

- Problema federalizării Europei

Cancelarul german, Gerhard Schroeder, a apreciat la 17 iulie a.c., că dezbaterea lansată de ministrul său de Externe, Joschka Fischer, referitoare la alegerea unui preşedinte european, se dovedeşte a fi “o iluzie perfectă”. 

Subliniind faptul că şeful diplomaţiei germane este şi liderul partidului ecologist, “care îşi caută o identitate”, G. Schroeder a afirmat, într-un interviu acordat presei, că “această problemă a preşedinţiei europene este o iluzie perfectă”. 

J. Fischer a declarat, pe 6 iulie, în faţa Parlamentului European de la Strasbourg, că susţine ideea unui “preşedinte care să aibă prerogative reale şi care să fie ales în mod direct”. 

Cancelarul a evocat un alt discurs al lui J. Fischer, din luna mai, în care acesta şi-a expus viziunea asupra unei Europe federale formate din state-naţiune, şi a făcut referire şi la o intervenţie a preşedintelui francez, Jacques Chirac, din 27 iunie, care, la rândul său, a lansat ideea unei constituţii europene. În spiritul acestor declaraţii, cancelarul german a apreciat că “acum trebuie făcute progrese în direcţia acestor două viziuni. Ceea ce înseamnă că, în următoarele luni, Germania va depune toate eforturile pentru a face din preşedinţia franceză a Uniunii Europene un succes”. 

- Problema mediului

Comisia Europeană a anunţat la 20 iulie a.c. că va realiza o listă cu 20000 de societăţi poluatoare din ţările membre ale UE. 

Pe “lista neagră”, care urmează a fi finalizată până în 2003, vor fi trecute 20000 de societăţi, care emit în total 50 de substanţe poluante. Lista va cuprinde date amănunţite despre activitatea societăţilor poluante şi va fi accesibilă populaţiei. 

Guvernele acestor state vor putea astfel îmbunătăţi supravegherea societăţilor poluatoare şi vor avea datoria ca din trei în trei ani să comunice Comisiei Europene date despre societăţile implicate în activităţi cu efecte negative asupra mediului. 

Pregătirile pentru elaborarea listei, în care vor fi incluse şi ţările care se pregătesc să adere la Uniunea Europeană, au fost accelerate după incidentul de poluare a Tisei cu cianuri provenite de la Societatea Aurul din Baia Mare.

 

- Problema imigraţiei

“Peste 79 milioane de străini vor fi primiţi în Uniunea Europeană până în 2050, dacă ritmul actual al imigraţiei se păstrează”, a afirmat purtătorul de cuvânt al Preşedinţiei franceză a UE, la 28 iulie la Bruxelles. “Aceste date nu presupun nici o schimbare a politicii de imigraţie, ci doar continuarea a ceea ce există deja”. 

Potrivit unui raport recent al ONU referitor la migrarea populaţiei, se desprind trei scenarii. Astfel, numai pentru menţinerea populaţiei sale actuale, UE trebuie să primească 47,5 milioane de imigranţi. În cazul în care se doreşte menţinerea populaţiei sale actuale cu vârste cuprinse între 15 şi 64 de ani, UE trebuie să primească 79 milioane de imigranţi, iar pentru menţinerea proporţiei actuale dintre populaţia activă şi pensionari, UE ar trebui să primească circa 700 milioane. 

Aceste concluzii sunt foarte contestate, în special de către Franţa, care consideră că autorii raportului “au ignorat complet” unele date demografice, instituţionale şi economice, precum şi “parametrii socio-culturali şi politici care guvernează capacitatea de integrare a societăţilor-gazdă”. 

Franţa va propune partenerilor săi “o dezbatere politică asupra perspectivelor de imigrare în UE pentru următorii 50 de ani”. Respingând cele două scenarii, pe care le consideră “utopice” - imigraţie zero şi deschidere totală şi necontrolată a frontierelor Uniunii Europene - Franţa consideră că Europa se află într-o “situaţie nouă”, pentru că unele dintre statele sale constituie “ţări de imigraţie de mai bine de un secol”, în timp ce altele erau până de curând “ţări de emigraţie”. 

“Trebuie să se admită că Europa va deveni un loc de amestec al populaţiilor, dar acest lucru trebuie să aibă limite clar stabilite - principiile noastre, legile noastre, modelul de cetăţean pe care îl urmăm”, consideră purtătorul de cuvânt al Preşedinţiei franceze.

 

- Problema apărării 

Uniunea Europeană va putea să îşi clasifice documentele care ţin de problematica apărării folosind formulele “secret”, “top secret” şi “confidenţial”, potrivit unei decizii luate la ultima reuniune a miniştrilor de Externe din UE de la 1 august. 

Conform analiştilor politici, principala implicaţie a acestei decizii este că statele NATO care nu sunt membre ale Uniunii Europene vor trebui să furnizeze UE informaţii confidenţiale. Documentele clasificate după această ierarhie nu se vor supune regulii generale care se aplică actelor oficiale ale UE care au un caracter public. Potrivit deciziei luate la reuniunea miniştrilor de Externe, ponderea documentelor confidenţiale nu va trebui să depăşească trei la sută din totalul documentelor UE. 

“Această decizie ne va permite să protejăm informaţiile furnizate de terţe state, în special state NATO şi state candidate pentru aderarea la UE. Nu vom putea să aducem la cunoştinţa opiniei publice documente care provin din exterior”, a declarat un oficial al UE.

Uniunea Europeană a decis ca până în anul 2003 să înfiinţeze o forţă de reacţie rapidă de 50.000 până la 60000 de soldaţi, care să poată să fie desfăşuraţi în teren. Pentru aceasta, va trebui să convină şi cu statele din NATO nemembre UE (SUA, Canada, Islanda, Norvegia, Turcia, Ungaria, Polonia şi Cehia) în privinţa transferului de informaţii şi accesului la mijloacele Alianţei. O parte din ţările membre NATO se află în negocieri de aderare la UE.

- Programe economice

Comisia Europeană a anunţat la 10 august a.c. aprobarea unui pachet de proiecte de ajutor umanitar în valoare de 7,855 milioane euro, pentru şapte state din fosta URSS. 

Ajutorul, care este administrat de Biroul umanitar european ECHO, va permite organizaţiilor neguvernamentale să continue finanţarea proiectelor de care se ocupă timp de încă 12 luni. 

Aceste programe, destinate refugiaţilor şi persoanelor deportate, sunt centrate pe ajutorul alimentar şi cel în domeniul sănătăţii ce urmează să fie acordate ţărilor din sudul Caucazului (Armenia, Georgia, Azerbaidjan), precum şi Republicii Moldova, Ucrainei, Republicii Belarus şi Rusiei.

2. Opinii privind extinderea Uniunii Europene

Rusia 

“Uniunea Europeană a luat act de preocuparea Rusiei faţă de extinderea UE”, a declarat comisarul european Guenter Verheugen, la încheierea unei întrevederi cu ministrul rus de Externe, Igor Ivanov, care a avut loc la 4 iulie a.c. la Bruxelles. 

“Uniunea Europeană şi Rusia au decis, în cursul acestei întâlniri neoficiale, să organizeze consultări periodice cu privire la consecinţele pentru Rusia ale extinderii UE”, a precizat Verheugen. 

La rândul său, I. Ivanov a subliniat că Rusia nu încearcă să obţină compensaţii în schimbul acceptării extinderii UE, “deoarece nu ştie dacă aceasta va avea un impact negativ asupra sa”. “Am cerut Comisiei Europene să elaboreze studii asupra acestui subiect, dar nu am primit satisfacţie”, a adăugat şeful diplomaţiei ruse. 

I. Ivanov a subliniat faptul că ţara sa caută mai degrabă “modalităţile care să permită ca extinderea să aibă efecte pozitive asupra activităţii sale comerciale”. Spre deosebire de punctele de vedere exprimate în timpul preşedinţiei lui Boris Elţîn, Ivanov a afirmat că Rusia nu este candidat pentru aderarea la UE. “Suntem o ţară prea mare, pe care Uniunea Europeană nu ar putea-o absorbi”, a precizat acesta. 

Italia

“Uniunea Europeană are nevoie de un “FBI european” pentru supravegherea frontierelor sale şi de un “centru politic” pentru realizarea procesului de extindere”, a afirmat preşedintele Consiliului de Miniştri al Italiei, Giuliano Amato, potrivit unui articol publicat de cotidianul italian Corriere della Sera la 4 iulie a.c.

“Trebuie să avem reguli comune, un serviciu de informare comun, forţe multinaţionale la frontierele Uniunii. Trebuie să creăm un fel de FBI european pentru a supraveghea frontierele exterioare”, a afirmat Amato vorbind despre problemele imigrării clandestine.

Referindu-se la extinderea UE, Giuliano Amato a apreciat că este necesar “un centru politic” pentru a îndeplini acest proces şi pentru a evita riscul unei “Europe reduse la un simplu spaţiu economic”. 

G. Amato s-a delimitat însă de ideile germană şi franceză în privinţa viitorului UE, în care unele ţări ar putea progresa mai repede în ceea ce priveşte integrarea. “Am spus că această extindere trebuie să fie însoţită de o inimă politică a Europei. Această inimă trebuie să bată pentru Uniune în ansamblul său, nu poate bate doar pentru o elită a marilor ţări”, a declarat Amato. 

În ceea ce priveşte ideea de a avea o Constituţie europeană, premierul italian a spus că preferă să vorbească despre o “Cartă a drepturilor cetăţeanului european”. În opinia sa, Comisia Europeană va trebui să procedeze astfel încât “toate ţările europene să participe la marele proiect şi nu ca cele mari să dicteze celor mici soluţii contrare intereselor lor”. În acest context, el a declarat că doreşte “o inimă a Europei” din care să facă parte şi Marea Britanie.

*

Preşedintele Comisiei Europene, Romano Prodi, a avertizat, la 27 august a.c., cu privire la ameninţarea creării “unui nou zid al Berlinului”, pledând în favoarea procesului de extindere a Uniunii Europene. 

“Nu ne putem permite ridicarea alt zid al Berlinului şi o nouă împărţire a Europei”, a declarat Prodi, subliniind că UE “trebuie să ofere un răspuns ţărilor care au cerut să adere la Uniune” şi că această extindere reprezintă “destinul Europei”. 

Preşedintele Comisiei a recunoscut existenţa unor “temeri în ceea ce priveşte procesul care va face ca UE să numere 500 de milioane de locuitori, faţă de 368 de milioane, în prezent”, dar şi cu privire la “preţul ridicat, dar necesar şi provizoriu” care trebuie plătit pentru acoperirea costurilor extinderii. 

“Trebuie să evităm ca ţările care solicită aderarea să se simtă frustrate şi nerăbdătoare”, a declarat Prodi, adăugând că UE se confruntă cu “o misiune istorică: construirea unei Europe democratice”.

Germania

Ministrul german al Afacerilor Externe, Joschka Fischer, a accentuat importanţa strategică a extinderii Uniunii Europene, în cadrul unei emisiuni televizate a postului german ZDF la 7 iulie a.c. 

Fischer a subliniat indivizibilitatea securităţii Europei, adăugând că o Europă unificată va avea capacitatea de a preveni confruntările cu efecte negative asupra intereselor ţărilor membre şi ale Uniunii. “Consecinţa nedeschiderii spre Est a Uniunii se va materializa în presiunea asupra pieţelor noastre, în special asupra pieţei forţei de muncă, iar în Europa Centrală şi de Est se va concretiza în nesiguranţă şi instabilitate. La final, nu vom câştiga nimic, chiar noi vom fi învinşii”, a conchis şeful diplomaţiei germane. 

El a apreciat că sancţionarea Austriei de către cele 14 ţări membre este justificată şi a subliniat că, în acest caz, este vorba despre apărarea valorilor de bază comune.

*

Declaraţiile comisarului european pentru extindere, Guenter Verheugen, în favoarea unui referendum în Germania pentru admiterea de noi membri în Uniunea Europeană, au provocat tulburări la Evian, unde “Cei 15” au dezbătut, duminică 3 septembrie a.c., viitorul Europei. 

Într-un interviu publicat, sîmbătă 2 septembrie, de cotidianul german "Suddeutsche Zeitung", Guenter Verheugen, a declarat că în ciuda celor petrecute cu moneda unică, euro, în cazul extinderii UE va trebui să nu se ia o decizie “peste capul oamenilor”. El s-a pronunţat, astfel, în favoarea organizării, în Germania, a unui referendum, înaintea oricărei decizii de a admite noi membri în UE, deşi Constituţia germană nu prevede organizarea unei astfel de consultări a populaţiei. 

Declaraţiile sale au provocat consternarea miniştrilor de Externe ai ţărilor din UE, care au organizat o reuniune neoficială la Evian, la invitaţia preşedinţei franceze a UE.

Una dintre temele discuţiilor s-a referit la viitorul pe termen lung al Uniunii Europene, care să aibă în componenţă 30 de membri. 

Reacţia cea mai puternică a venit din partea şefului diplomaţiei germane, Joschka Fischer, în opinia căruia Verheugen “nu a reflectat bine la ceea ce a spus”. El a subliniat că în cazul în care compatrioţii săi vor fi consultaţi cu privire la aderarea Poloniei la UE, este clar că aceştia se vor opune. “Dacă Guenter Verheugen, însărcinat cu extinderea, crede că aceasta nu este posibilă, trebuie să o spună”, a spus Fischer. “Surpriza lui Joschka Fischer este împărtăşită de unii şi de alţii”, a declarat Hubert Vedrine, ministrul francez de Externe, care a prezidat această reuniune. 

La rândul său, şeful diplomaţiei italiene, Lamberto Dini, a calificat declaraţiile lui Verheugen drept “gafe”. În opinia sa, acestea “contravin politicii Uniunii Europene, a Comisiei Europene, a Germaniei”. 

Preşedintele Comisiei Europene, Romano Prodi, care a fost criticat pentru modul în care a condus timp de un an Executivul european, a recunoscut că Verheugen nu l-a prevenit în legătură cu aceste declaraţii. “Sunt suprins, dar nu sunt neliniştit”. “Comisia Europeană nu este implicată în declaraţiile făcute de Verheugen, care şi-a exprimat o opinie personală”, a afirmat Prodi. “Este important să subliniem că politica Comisiei Europene privind extinderea nu s-a schimbat”, a adăugat Romano Prodi, exprimându-şi speranţa că “acestă mică neînţelegere” nu transmite un mesaj negativ ţărilor candidate. 

Opinia lui Verheugen este cu atât mai surprinzătoare cu cât a fost exprimată în timp ce ţările membre ale UE îşi susţin poziţiile în cadrul Conferinţei Interguvernamentale (CIG), care trebuie să pregătească pentru summit-ul de la Nisa, din decembrie, reformele instituţionale fără de care extinderea nu va fi posibilă. 

În ciuda acestui blocaj, miniştrii au dezbătut la Evian chestiuni legate de viitorul pe termen lung al Uniunii Europene, recunoscând, totuşi, că o asemenea dezbatere nu are sens fără încheierea unui acord la Nisa. 

“Marea dezbatere asupra viitorului Europei nu va avea nici un rezultat dacă noi nu vom fi capabili să ajungem la un acord la summit-ul de la Nisa”, a subliniat Hubert Vedrine. El a explicat că a vrut să permită fiecăruia să-şi expună punctul de vedere cu privire la ideile germane şi franceze privind federalismul şi necesitatea unei Constiutuţii europene, căci, în opinia sa, dezbaterea asupra viitoarei arhitecturi a Europei având în componenţă 27 de membri “nu este proprietatea germanilor sau a francezilor”. 

Franţa

Şeful diplomaţiei franceze, Hubert Vedrine, a afirmat, la 7 iulie a.c., în cadrul reuniunii de la Paris cu reprezentanţii din parlamentele naţionale ale statelor membre ale Uniunii Europene şi cu cei ai ţărilor candidate, că negocierile cu ţările candidate la aderarea la UE trebuie să intre în problemele cele mai dificile.

“Extinderea este un obiectiv foarte important pentru Uniunea Europeană”, a declarat ministrul francez, în replică la criticile şi neliniştile exprimate de delegaţii parlamentelor din Ungaria, Polonia şi Republica Cehă. 

Franţa a preluat, la 1 iulie a.c., preşedinţia semestrială a UE, şi are misiunea de a încheia, până în decembrie 2000, reforma instituţională a acestui organism, în vederea pregătirii extinderii către statele din Europa de Est. 

“Uniunea Europeană ar fi putut să-şi reglementeze întâi problemele instituţionale şi apoi să înceapă negocierile de aderare, dar ea a decis să le facă pe ambele în acelaşi timp”, a subliniat Hubert Vedrine. “Nu a fost fixat nici un calendar, iar dacă au fost făcute promisiuni demagogice, acestea demonstrează o lipsă de respect faţă de candidaţi”, “Ar fi o greşeală să-i întreţinem opiniei publice din ţările candidate sentimentul că aderarea este o decizie politică, sentimentală” a adăugat Vedrine. 

“Negocierile se vor purta pe îndeplinirea acquis-ul comunitar, care este foarte constrângător. Dacă ţările candidate sunt slab pregătite, există riscurile unor contralovituri teribile în economiile şi societăţile ţărilor candidate”, a subliniat, în continuare, ministrul francez de Externe. “Acum trebuie să le facem să intre în problemele cele mai dificile, în esenţa subiectului”, a reafirmat Vedrine, adăugând că obiectivul este ca, la sfârşitul preşedinţiei franceze a UE, să se propună ţărilor candidate “un scenariu cu problemele rămase de rezolvat”. 

“Unele negocieri de aderare din trecut au fost realizate mai puţin bine decât altele, iar problemele reapar astăzi”, a precizat Vedrine. “Negocierile vor fi duse la bun sfârşit. Nu voi face anunţuri nefondate, dar nu cred că vreo problemă este de nerezolvat”, a conchis diplomatul francez. 

Interpelat de preşedintele Comisiei pe probleme externe a Senatului belgian în legătură cu practicile, contestabile, ale negociatorilor Comisiei Europene - acesta a dat chiar un exemplu concret, din Republica Cehă -, Vedrine a recunoscut că, probabil, s-au comis unele “greşeli”. “Nu trebuie să inventăm pretexte pentru a-i descuraja pe candidaţi”, a afirmat Vedrine.

*

Conform analiştilor politici, Franţa, care deţine în prezent preşedinţia semestrială a Uniunii Europene, are de făcut faţă unor presiuni din ce în ce mai mari, în urma campaniei iniţiate de câţiva dintre partenerii săi care doresc stabilirea unei date pentru începutul extinderii UE către Est. 

Reticenţi în ceea ce priveşte definirea unui calendar precis pentru primele aderări, liderii francezi n-au apreciat deloc “ofensiva” începută la sfârşitul lunii iulie la Budapesta şi Praga de către ministrul britanic al Afacerilor Externe, Robin Cook. 

“Fixarea unei date pentru extindere ar putea fi un factor important de motivaţie pentru Uniunea Europeană, ca şi pentru ţările candidate”, a subliniat şeful diplomaţiei britanice. R. Cook a adăugat că această dată ar putea fi fixată în timpul viitorului summit al UE, din decembrie 2000, ce se va desfăşura la Nisa, ceea ce a determinat apariţia unor speculaţii în legătură cu obiectivul de a începe extinderea la 1 ianuarie 2003. 

Această dată este, potrivit analiştilor, o sursă de confuzie. Uniunea Europeană are ambiţia de a realiza până atunci reformele interne necesare funcţionării sale, indispensabile aderării celor zece ţări candidate foste comuniste, plus Cipru şi Malta. UE nu a promis însă niciodată oficial că aderările vor începe în acel moment. 

“Pe durata preşedinţiei Uniunii, Franţa este hotărâtă să accelereze negocierile în vederea extinderii”, a spus adjunctul purtătorului de cuvânt al Ministerului francez de Externe, Bernard Valero. “În ceea ce priveşte data de 2003, de care a amintit Cook, ea se referă la termenul-limită până la care Uniunea va trebui să-şi încheie reformele necesare pentru a fi în măsură să-i primească pe noii membri”, a precizat Valero.

În opinia Parisului, asumarea unor angajamente în ceea ce priveşte stabilirea unui calendar precis pentru aderare ar dăuna calităţii negocierilor. “Există o contradicţie între a negocia şi a fixa o dată a priori; stabilirea unei date-obiectiv ar însemna să dăm impresia că data are mai multă importanţă decât reuşita negocierilor”, a declarat un responsabil francez. 

Franţa consideră că discuţiile pentru aderare trebuie să fie individualizate. “Fiecare progresează în ritmul său propriu şi va putea adera atunci când va fi perfect în măsură să o facă”, declara, la sfârşitul lunii iunie, ministrul delegat pentru Afaceri Europene, Pierre Moscovici. 

Marea Britanie nu rămâne, totuşi, izolată în această problemă. Abordarea sa este împărtăşită, în mod firesc, de majoritatea ţărilor candidate, chiar dacă stadiul lor de pregătire pentru aderare este diferit. Chiar şi în Germania atitudinea adoptată de Londra a primit un ecou favorabil. “Nu mă pronunţ în favoarea unui curs cu termene, dar avem nevoie ca data de încheiere a negocierilor să fie fixată. Această dată trebuie să fie respectată apoi în mod absolut”, declara ministrul german de Externe, Joschka Fischer. Omologul său italian, Lamberto Dini, a vorbit, la începutul lunii iunie, despre sfârşitul anului 2002 ca dată pentru începerea primelor aderări. 

Franţa dispune însă de cîteva argumente pentru a calma nerăbdarea ţărilor candidate şi unora dintre partenerii săi. Ea doreşte să elaboreze, pentru summit-ul de la Nisa, un fel de “schiţă” a extinderii, care trebuie să reflecte stadiul negocierilor pentru fiecare dintre cele 12 candidate şi ar putea reflecta, de asemenea, lacunele pentru unele dintre ele. 

Parisul contraargumentează, pus în faţa presiunii exercitate de unele state membre ale UE, că ambiţia şi succesul actualei reforme a instituţiilor europene sunt condiţia pentru o extindere rapidă. Mesajul se adresează în special britanicilor şi scandinavilor, care au o atitudine foarte rezervată în ceea ce priveşte obţinerea unei anumite flexibilităţi în funcţionarea UE, dar care sunt, în schimb, foarte favorabili extinderii. 

Polonia 

“Decizia de la Helsinki de a invita alte şase state să înceapă negocierile de aderare la UE a fost o eroare comisă cu premeditare”, a declarat la 14 iulie a.c., la Varşovia, negociatorul-şef pentru integrarea Poloniei în UE, Jan Kulakowski. 

“Cel puţin o parte din statele membre ale UE doresc ca aderarea noilor state să fie întârziată”, a declarat Kulakowski, în timpul unei întîlniri cu responsabilii partidului social-democrat polonez, (SLD) aflat în opoziţie. “De multe ori avem impresia că UE calcă frâna”, a spus negociatorul-şef al Poloniei, recunoscând, în acelaşi timp, “anumite carenţe ale ţării sale în procesul de negociere”. 

Polonia a fost invitată, la summitul din 1997 de la Luxemburg, alături de Ungaria, Cehia, Slovenia, Estonia şi Cipru, să înceapă negocierile de aderare. Peste doi ani, în decembrie 1999, la Helsinki, UE a invitat să înceapă negocierile de aderare alte şase state: România, Bulgaria, Lituania, Letonia, Slovacia şi Cipru. Statele invitate în 1997 se consideră avansate în procesul aderării şi doresc ca UE să le trateze ca atare.

*

“Polonia se opune organizării unei a doua Conferinţe Interguvernamentale (CIG) înainte de extinderea Uniunii Europene către est”, a declarat la 25 iulie la Varşovia, negociatorul polonez la Bruxelles, Jan Kulakowski. 

“Cât priveşte informaţiile referitoare la utilitatea unei noi CIG înainte de extindere, noi suntem împotriva acestei idei. Dacă, până la sfârşitul anului, CIG ia decizii în domeniile de care se ocupă, atunci ea va face ca extinderea să fie posibilă”, a declarat Kulakowski, adăugând: “Toate discuţiile care privesc instituţiile UE trebuie să aibă loc după extindere”. “Ar trebui să devenim participanţi cu drepturi depline la discuţiile privind reformele din cadrul UE”. 

Kulakowski a salutat “deschiderea UE spre noii candidaţi”, dar nu este de acord cu faptul că mărirea la 12 a numărului candidaţilor “a întârziat negocierile cu primii şase”. 

Lucrările Conferinţei Interguvernamentale, care urmează să adopte un acord definitiv în decembrie a.c., la Nisa, au ca scop pregătirea unei reforme a tratatelor UE în perspectiva extinderii sale către 12 state candidate. Astfel, CIG trebuie să decidă asupra numărului de comisari ai Comisiei Europene, a ponderii voturilor în Consiliul de Miniştri şi asupra sistemului de “cooperări extinse”, care să permită unui număr limitat de ţări să continue sau să accelereze ritmului în anumite domenii de dezvoltare.

Comisarul european însărcinat cu extinderea UE, Guenter Verheugen, a afirmat cu ocazia întrevederii avute la 25 iulie a.c. cu ministrul polonez al Afacerilor Externe, Wladyslaw Bartoszewski, că “Polonia este o ţară-cheie în procesul de aderare”. 

“Comisia va continua să negocieze cu Polonia şi să amelioreze rapiditatea şi calitatea procesului de negocieri”, a spus Verheugen. Cei doi responsabili au discutat despre stadiul în care se află negocierile de aderare. 

Verheugen şi-a exprimat mulţumirea faţă de crearea, în Polonia, a unei Comisii parlamentare privind legislaţia Uniunii Europene. El a afirmat că este “foarte optimist în legătură cu faptul că întârzierea înregistrată în punerea în aplicare a legislaţiei va fi depăşită relativ repede”. 

Ministrul polonez a precizat că Polonia şi Comisia vor coopera în vederea unei campanii de informaţie, în septembrie, în Polonia şi în cadrul Uniunii Europene. 

Slovenia

Comisarul european pentru extindere, Guenter Verheugen, a declarat, la Ljubliana la 19 iulie a.c., că este convins de şansele Sloveniei de a figura printre primele ţări care vor adera la Uniunea Europeană. 

“Concluzia mea este că Slovenia va figura printre primele ţări care vor adera la UE. Procesul de extindere este acum ireversibil”, a declarat Guenter Vergeugen. “Mă întorc la Bruxelles cu sentimentul că Slovenia va fi foarte curând pregătită pentru aderare”, a adăugat el. 

“Apreciez mult faptul că noul Guvern continuă procesul de pregătire a ţării pentru aderare şi că acest lucru reprezintă o prioritate”, a afirmat reprezentantul UE. “Pentru noi este extrem de important să vedem că există un consens larg în Slovenia. Trebuie să spun că stabilitatea politică este foarte importantă pentru noi”, a subliniat Vergeugen. 

Slovenia face parte din grupul celor şase ţări aflate în primul val de aderare, care au început negocierile cu UE în martie 1998.

Slovacia

Cu prilejul vizitei efectuate la Bratislava la începutul lunii august, ministrul sloven al Afacerilor Externe, Alojz Peterle, a afirmat că susţine ideea integrării în Uniunea Europeană a fostelor state comuniste. În prezenţa omologului său slovac Eduard Kukan, ministrul sloven a spus:“Mi se pare înţelept şi natural ca mai întâi să fie admise în UE ţările care, de la Marea Adriatică la Marea Baltică, se aflau de cealaltă parte a cortinei de fier”. “Sunt pentru o apropiere individualizată, pentru fiecare dintre statele candidate, şi nu pentru principiul convoiului, unde ritmul este dictat de ţara cea mai lentă”, a mai precizat ministrul sloven de Externe. 

Spre deosebire de omologul său sloven, ministrul slovac de Externe, Eduard Kukan, a apreciat că “alegerea primului grup de ţări care vor fi admise în UE va avea, inevitabil, un caracter politic” exprimându-şi “satisfacţia în legătură cu apropierea individualizată a UE de ţările candidate”. “Acest lucru ar permite Slovaciei să adere la UE în acelaşi timp cu Polonia, Ungaria, Republica Cehă şi Slovenia”, a continuat ministrul slovac. 

Kukan şi-a exprimat însă rezerva faţă de un eventual parteneriat strategic al Vienei cu ţările din Europa Centrală, conform propunerii înaintate de ministrul austriac de Externe, Benita Ferrero-Waldner. “Până în prezent noi nu am înregistrat nici o propunere concretă din partea Vienei”, a constatat Kukan. 

“Eu nu sunt de acord cu Joerg Haider, care prezice o invazie a slovenilor în ţara sa după aderarea Sloveniei la UE”, a declarat, la rândul său, diplomatul sloven, Alojz Peterle subliniind: “Conform statisticilor, sunt mai mulţi austrieci care lucrează în Slovenia, decât sloveni în Austria”.

Slovenia, Republica Cehă, Ungaria, Polonia, Estonia şi Cipru fac parte din primul grup privind negocierile de aderare a ţărilor lor la UE. Slovacia a afirmat, în repetate rânduri, că doreşte să se alăture acestui grup de state.

Ungaria

Preşedintele Parlamentului ungar, Janos Ader a apreciat la 4 septembrie a.c. că afirmaţiile comisarului european pentru extindere referitoare la organizarea în Germania a unui referendum în privinţa aderării de noi membri la UE reflectă faptul că Uniunea Europeană nu dispune de o strategie comună în acest domeniu. 

Comisarul european pentru extindere, germanul Guenther Verheugen, a provocat o adevărată furtună a declaraţiilor, afirmând în cotidianul “Sueddeutsche Zeitung” că extinderea nu trebuie decisă fără a ţine cont de părerea oamenilor şi că este, prin urmare, necesară organizarea unui referendum în Germania înainte de a admite noi membri în UE. 

Preşedintele Parlamentului de la Budapesta a conchis că “Europa nu are pregătită încă o strategie a extinderii”. “Nu există un acord între ţările UE referitor la extindere. Aşteptăm în continuare unul şi îl cerem insistent, pentru că este foarte dificil să se continue discuţii substanţiale în lipsa acestui acord”. “Această declaraţie mă surprinde puţin. Nu a existat anterior vreun semn în acest sens, nici în declaraţiile lui Verheugen, nici în cele ale oamenilor politici germani”, a spus J. Ader.

